Dis 'n mondvol: Om geseënd te wees. Ek doen mos nou verjaardae, "huis paaarties" en dit was een van die temas wat ek vir die verjaardagmeisie voorgestel het: "Geseën Om te seën… oral , altyd! Seen, slaai en sorbet. Verjaardag, vriendinne en voorskote… Kom vind uit. "
En was dit nou 'n heerlike reis! Dit het my letterlik teruggevoer al die pad Laeveld toe waar ons vir 17 jaar geseen was om te bly en sommer na my eie storie. Want dis nie net my nuwe vriendin van Nelspruit se keuse vir 'n verjaardag koswerkswinkeltema nie, maar van lankal af my lewenstorie en herinner my aan Paulus se uitspraak in Efesiers 2 vers 10. God het my gemaak wat ek nou is, In Christus Jesus het hy my gekies om my lewe te wy aan die goeie dade waarvoor hy my bestem het. Sien, ek is mos geseën met nergie, emmers vol , en passie, vir mense en vir die wêreld. In die ou dae was my voertuig hier in die einste Laeveld kinderklubs en later in my skoolhoudae was dit sport. Maar vandag is dit kos wat mense bymekaarbring, wat my laat seën waarmee ek geseën is. Onopgelei, onopgesmuk, ongeorganiseerd in party se oë, maar tog outentiek.
Ons kry die adres van my kliënt en ry die bult uit Steiltes toe – mens, maar dis mooi hier! Ek het nie die deel van die Laeveld geken in ons Petra Kollege dae nie. Ons stap half 3 by die mooie woning in. Dis 'n grênd huis, maar toe ek die agterdeur oopstoot , krat in die hand en kruie onder die arm, kaplaks, toe soengroet die gasvrou my asof ons mekaar al jare ken. "Julle is geseënd", dink ek. Met groen en geil en dalk geld ook. Ek ontmoet hul jongste seun in die kombuis, 2dejaar ingenieurstudent wat aanbied om te help: "Enige iets, Tannie," sê net. Hy skil sy eerste spanspek (vir die sorbet wat kom) knip naamkaartjies sorgvuldig uit en voor hy hom kom kry knie hy 'n brood soos 'n ou hand. Dis mooi, baie mooi hier, maar die mooiste van alles is nie die huis of die tuin nie, maar die interaksie tussen die gesinslede. Ek kan sien hoekom sy die tema vir haar verjaardag gekies het en haar gaste beaam dit later.
Die tafels kreun onder die wilde olyftakke, geleende suurlemoene en Checkers se nuwe lapservette. Dit lyk prentjieboekmooi. Vyfuur daag die gaste op en drink ystee en eet voorgereg – min wetend dat die res van die verjaardag ete in hulle hande is. Die gasvrou stel my voor en waarsku die gaste dat daar georganiseerde chaos voorspel word. Ons lag en ruil kort stories van Genade uit. Die gaste gee 'n aanduiding van hulle liefde vir kosmaak op 'n skaal van 1 tot 10. Die uitslag is gemiddeld. Annelise Wiid vat raak met haar lied: Jy's geseën om te seën
Jyt gekry om te gee
Jy leef om jouself vir ander te gee
Jy's geroep om te kom en gestuur om te gaan
JY is geseën om te seën
Vol van ontferming vol liefde vol troos
Buk die Heer van die heelal oor jou
En sy geur bly hang, sprekend
Soos 'n wierookwolk om jou
Jy's geseën om te seën
Jy't gekry om te gee
Jy leef om jouself as 'n offer te gee
Jy , geseën om te seën
So broos en so breekbaar so alledaags
Dra jy die kennis van God sooS 'n skat
In jou erdekruiklewe van elkedag bly
Leef die gees van 'n multimagnaat
Wat jou seën om te seën
Jou laat kry om te gee
Jy leef om soos Jesus jou lewe te gee
Mag Hy oor jou skyn,
Mag jy werk in sy lig
Mag jy rus in die glans van sy sagte gesig
om te seën en te seën en te seën
Op die koffietafel staan die aardbol wat vir die sending geskenk is en die resepteboek, met stories en gebede oor die Midde-Ooste wag om opgetel te word. Ek onthou die opdrag aan Abraham toentertyd al: Ek seen jou, sodat jy 'n seen vir ander kan wees. In you the nations are blessed. Vanaand connect ons met die komyn en kaneel en saffraan en slaai uit die lande waar ons broers en susters geseënd is, nie oor hulle goed nie, maar omdat hulle valslik beledig word. Die wete oorweldig my. Dis 'n vreemde seën die waarvan Petrus praat – om te ly as jy goed doen,. Ek daag die gaste uit om te deel wat hulle het, stories van swaarkry, geskenk en gebede – oral, altyd. Tanna salf die gasvrou met egte, Suid-Afrikaanse olyfolie van st. Sebastian daar vanuit my geboortekontrei.
En toe trek ons los, met rooi voorskote wat sê: "Geluk is tuisgemaak" Party maak souse, ander rol Yufkas (Turkse platbrode) en dit praat! . So tussendeur gee die geseënde aanbieder 'n koswenk deur vir die wat wil luister. Hier en daar probeer iemand die notas volg en skribbel onthoulyne neer.
Dis weer eens 'n ruim aanbod. Al 7 die "superfoods" van die Bybel en die hele Honeydew Vegetable Market is vanaand hier verteenwoordig. En daar is tot 'n granaat wat die Portugees vir my verniet gegee het, net omdat ek soos 'n kind voor 'n roomys gesstaan en vra het: Wat kos ene meneer? En vanaand op die spyskaart is: Geseënde Uietertjies Intenasionale platbrode met Humus en Baba ganush , Turkse Bulgarslaai , Rêrige Ratatoile, Kokkedoorbeetslaai, Gemarineerde Olywe, Haloumi slaai met 'n Kaapse draai, Vars aspersies en sampioene met percorini
'n Halfuur voor die tyd verdriedubbel die brood. Ek besluit om gou 'n Kitke brood ook te maak – ('n eerste in my lewe en sonder 'n resep). Half 8 sit ons aan vir 'n feesmaal: Babette's Fest. En by die opskeptafel vat ons hande terwyl John Michael W Smit in die agtergrond sing: Come to my table. Die verjaardagmeisie seen al die baie hande wat die kos gemaak en opgewas het. Hy breek ook 'n platbrood en stuur aan. Ons stuur ook die nagmaalsbeker om in 'n mandjie, elkeen vat 'n druiwekorrel, byt dit en onthou: Dit is Jesus se bloed, dis vir jou! i
Die sorbet, nou ja, Johannesburg is net te vêr en die tyd te min. Dit was dus al nommertjie wat ons herinner aan die onvolmaaktheid en is eerder 'n koel, yserige somersdrankie as sorbet, maar nietmein 'n goeie paletskoonmaker voor die lekker koffie en interessante Meditereense verjaardagoek: Eunice se eie onderstebo, bayleaf, druiwe en roosmaryn onderstebo koek. Die feesgangers gesels land en sand en verdaag traag. Hier en daar laat val iemand terloops – ek het opgeskuif van 'n een na 'n vier vir kosmaak vanaand.
Dit was inderdaad 'n geseënde aand. Die terugvoer van die gasvrou: " I drink from my saucer, my cup is running over. "